# Santes mestresses de casa, espècie en extinció

Santes mestresses de casa, espècie en extinció, o també Santes mestresses de casa, és una obra escultòrica serial de l'artista multidisciplinar Karol Bergeret.
L'obra es configura sobre una sèrie d'escultures il·luminades, confeccionades a partir de velles fustes de planxar trobades al carrer, reciclades i folrades amb teixits antics, cortines, folre de matalàs o altres materials recollits a les escombraries. Les peces de l'obra integren collages d'objectes domèstics com ara: minipimers, plomalls, escumadores, cintes de costura, bastidors de brodar, puntetes o, fins i tot, neveres. Cada una de les escultures està presidida per la fotografia d'una dona en forma d'emprenta de planxa i cada una d'elles mostra una al·legoria o oració que l'artista col·loca en un cartell a manera de declaració d'intencions.
El 7 de març de 2008, i fins al 15 de març del mateix any, l'obra es va mostrar per primer cop. Diverses peces es van instal·lar a diferents llocs del barri del Raval de Barcelona, proposant un recorregut singular a través de múltiples espais: des d'una perruqueria fins a una botiga de joies de ganxet. Les peces exposades van ser La limpiadora, La electrodoméstica, La lavandera, La camarera, La costurera, La nodriza i La proveedora entre d'altres.
Mitjançant "Santes mestresses de casa, espècie en extinció" Bergeret perseguia homenatjar les mestresses de casa. L'artista assegurà que el seu era «un homenatge a les dones a les quals els va tocar viure una època en què el seu valor en la societat estava basat en exercir aquesta professió (la de mestresses de casa) sense cobrar i sense tenir vacances». Amb tot, Bergeret puntualitza que la figura femenina de la mestressa de casa, va ser tan important en el passat, com obsoleta avui en dia.

## Pregària

L'artista dedicà la pregaria següent a totes les mestresses de casa:
   «A vosaltres Santes Mestresses de Casa
   regidores, acollidores
   comunicadores i educadores
   Mestresses i Esclaves, Santes i Màrtirs
   Que vigileu atentes la llar
   i procureu el benestar d'aquells que l'habiten
   va dirigida aquesta lloança.
   Santes Mestresses
   Esposes, mares, infermeres
   planxadores, cuineres, costureres
   compiladores de saviesa casolana
   coneixedores de rutines i horaris
   Mestresses i Esclaves, Santes i Màrtirs
   us percebo com un raig de llum
   que s'extingeix lentament en els nostres temps.
   A vosaltres Mestresses i Esclaves, Santes i
   Màrtirs
   us dec el diàleg amb els vostres objectes
   la seva reconversió i recreació artística.
   Accepteu doncs, oh Santes Mestresses de Casa!
   aquesta obra artística
   que persegueix enaltir-vos
   i erigir-vos com a figura única i completa.
   Resteu amb la vostra saviesa
   en els nostres records
   i il·lumineu-nos abans de la vostra extinció, amén».

## Referències

* ↑ Pujadas, Anna. Kitsch Barcelona. 2016. Barcelona: Ajuntament de Barcelona, p. 341. ISBN 978-84-9850-863-5.
* 1 2 «La artista Karol Bergeret homenajea a las 'santas amas de casa' con viejas tablas de planchar» (en castellà). Diario Público.
* ↑ «´A vosaltres Santes Mestresses de Casa´». NouBarris.Net, 15-10-2007.

## Enllaços externs

* Intervenció KAROL BERGERET | Vimeo